Premissa salutacione. Erbare, eddele, strenge here, gunstige gude frunt, vnlanges juwen breff gutliken entfangen in ouerlesende to gudermate verstan, dar ynne jwe strengeheyde vns dan vormeldende syn juwer strengeheit gude meninghe tiegen vnse vyande &c. Dancken der haluen juwen herlicheiden vnde werden der wegen myt den ersten eynen sendeboden uth vnsem rade juwen gestrengeheyden benalende vnde vmme sodane sake furder to ratslagende &c. So dan ok juwe gestrengeheyde vns in juwen scrifften breder vormelden vns vnde dem kopmanne forderlik to syende vmme sodane gudere van Matheus van Louen wegen ym vorleden herueste genamen wedder vmme to irlangende &c. gelyk juwer herlicheit breff dat breder vormeldet; bidden der haluen andechtigen vnde fruntliken juwe gestrengeheyde de dinge by juwer herlicheit voget vppe Wyborch also dirfogen wolden, de genamen gudere myt dem schepe vnvorsplittert bliuen vnde de vnschuldige kopman syne gudere weddervmme dirlangen mochte. Vordenen vnde vorschulden andechtigen vmme de sulue jwer herlicheide &c.